
1. CE ESTE CEEPUS?
CEEPUS (Central European Exchange Program for University Studies) este un program regional de mobilităţi academice care se derulează în Europa Centrală şi de Est din 1993. România s-a alăturat acestui Program în anul 1998. 
Începând cu anul universitar 2005-2006, Programul se derulează în baza Acordului CEEPUS II. Conform acestuia, obiectivele Declaraţiei de la Bologna pentru învăţământul superior european se constituie în priorităţi ale Programului.
Adresa de internet: www.ceepus.info  

2. PARTICIPANȚI
La Programul de schimburi pentru studii universitare în Europa Centrală (CEEPUS II) participă ţări din centrul şi sud - estul Europei: Republica Albania, Republica Austria, Republica Bulgaria, Bosnia şi Herţegovina, Republica Croaţia, Republica Cehă, Republica Ungară, Republica Macedonia, Muntenegru, Republica Polonă, România, Republica Serbia, Republica Slovacă şi Republica Slovenia, precum şi Universitatea din Prishtina, United Nations Interim Administration Mission in Kosovo – MEST (care este participant începînd cu anul universitar 2008-2009;  nu este membru al acordului CEEPUS)
3. CADRUL LEGAL

Începând cu anul universitar 2005-2006, activităţile CEEPUS se derulează în baza Acordului internaţional CEEPUS II, semnat de ţările participante la 9 martie 2004, la Zagreb şi ratificat de România prin Legea 59/2004. 


Implementarea şi derularea Programului în România este reglementată prin Hotărârea de Guvern 359/2005.

Acordul CEEPUS II a fost revizuit în vederea prelungiri duratei de aplicare de la 5 la 7 ani. Forma revizuită a intrat în vigoare la 1 mai 2009. Astfel acordul CEEPUS II se va încheia cu anul universitar 2010 - 2011, urmând să fie succedat de CEEPUS III. Ministerul Educației, Cercetării și Inovării a efectuat demersurile necesare finalizării procedurii de acceptare a acordului CEEPUS II revizuit, în România. În acest sens, au fost obținute aprobările necesare, urmând ca Legea de acceptare a Acordului CEEPUS II revizuit să fie adoptată de Parlamentul României în cel mai scurt timp.
4. CONDUCERE. COORDONARE. ADMINISTRARE
4.1 Comitetul Mixt al Miniştrilor Educaţiei din ţările semnatare, care se întruneşte anual, asigură conducerea Programului. Acesta ia toate deciziile privind implementarea şi promovarea activităţilor CEEPUS, aprobă rapoartele de evaluare precum şi restructurarea  Programului.

4.2 Oficiul Central CEEPUS (CCO), cu sediul la Viena, îndeplineşte funcţii de coordonare, evaluare şi popularizare la nivel internaţional. La aceste atribuţii se adaugă: dezvoltarea unei strategii comune a relaţiilor cu publicul, acordarea de consultanţă organismelor din ţările semnatare implicate în derularea programului, pregătirea unui raport anual şi a unei evaluări generale a programului, avansarea de propuneri privind dezvoltarea viitoare a programului, pregătirea şi organizarea reuniunilor Comitetului Mixt al Miniştrilor şi sprijinirea, la cerere, a implementării deciziilor luate de către acesta.

4.3 Oficiul Naţional CEEPUS (NCO), existent în fiecare ţară participantă, asigură coordonarea şi implementarea Programului la nivel naţional. Responsabilităţile acestuia sunt promovarea programului, în strânsă legătură cu Oficiul Central şi cu celelalte oficii naţionale, procesarea cererilor de burse, acordarea burselor celor care urmează să studieze în România, organizarea plăţii burselor către universităţile participante, realizarea evaluării naţionale a programului şi întocmirea rapoartelor anuale.

În România, Oficiul Naţional CEEPUS ( NCO RO) funcţionează in cadrul: 
Ministerului Educaţiei, Cercetării şi Inovării,
Direcţia Generală Afaceri Europene şi Relaţii Internaţionale:
str. Gen. Berthelot nr. 30

010168 Bucureşti

coordonator: Anca Chimorgiachis
tel: 021-4055705, fax: 021- 3126614
email: anca.chim@medu.edu.ro
5. FINANŢARE
Finanţarea activităţilor CEEPUS se realizează pe bază de reciprocitate. Țara gazdă acordă o bursă lunară, conform legislaţiei interne, iar cheltuielile de transport pot fi suportate de către ţara de origine a bursierului (decontarea transportului se face doar de o parte din ţările participante, iar conform reglementărilor interne în vigoare în România, cheltuielile de transport nu sunt suportate de statul român pentru persoanele din instituțiile românești care participă la mobilităţi CEEPUS). Cuantumul bursei oferite de fiecare ţară participantă poate fi gasit pe pagina de internet www.ceepus.info. Bursele CEEPUS II sunt acordate în România în conformitate cu HG 359/2005.

Numărul lunilor de bursă finanţate de fiecare ţară se stabileşte anual şi se aprobă în cadrul reuniunii Comitetului Mixt al Miniştrilor. Pentru anul universitar 2009-2010, România oferă 625 luni-bursă studenţilor şi cadrelor didactice din celelalte state participante. Sumele aferente plăţii burselor CEEPUS sunt transferate de către Ministerul Educaţiei, Cercetării şi Inovării, prin contract instituțional, universităţilor primitoare.

6. DERULAREA PROGRAMULUI. ACTIVITĂŢI

Activităţile CEEPUS sunt prevăzute în Anexa I a Acordului CEEPUS II: stagii universitare, postuniversitare, cursuri intensive, cursuri de limbă, excursii studenţeşti, activităţi de predare, precum și întâlniri de coordonare a rețelelor
 (activitate agreată în cadrul Celei de a 15-a reuniune a Comitetului Mixt al Miniștrilor, care a avut loc în 6 martie 2009, la București). Toate schimburile de studenţi şi profesori, în vederea desfăşurării activităţilor menţionate, cu excepţia mobilităţilor efectuate la categoria FREEMOVER, se realizează în cadrul unor reţele create între minimum 3 universităţi din cel puţin două ţări participante.
7. REŢELE
7.1 Ce este o reţea CEEPUS?

O reţea CEEPUS este o structură interuniversitară în cadrul căreia mai multe universităţi din cel puţin două ţări diferite derulează un proiect comun. Programul CEEPUS II acordă prioritate reţelelor a căror activitate vizează sau îşi propune dezvoltarea programelor de studii comune (Joint Programs).

Orice cadru didactic al unei universităţi poate crea o reţea CEEPUS şi atunci instituţia de care aparţine devine coordonatorul reţelei, sau poate adera la o reţea coordonată de o altă universitate participantă la Program şi atunci instituţia sa devine instituţie parteneră. Toate operaţiunile legate de crearea/ gestionarea proiectelor CEEPUS şi de înscrierea pentru/ acordarea burselor se derulează online, pe pagina de internet www.ceepus.info. 

Universităţilor care fac parte din reţelele declarate câştigătoare în urma procesului de selecţie li se alocă un număr de luni-bursă pentru primiri de studenţi şi cadre didactice. Distribuirea acestora se face avându-se în vedere cota solicitată de către universităţi în proiectul de reţea, precum şi oferta lansată de fiecare ţară în vederea participării la Program în anul universitar respectiv.
7.2  Documente necesare

Documentele necesare fiecărei universităţi care doreşte să facă parte dintr-o reţea CEEPUS sunt următoarele:
· Letter of Endorsement – este o scrisoare tipizată şi reprezintă documentul oficial prin care universitatea se angajează să asigure buna desfăşurare a activităţilor reţelei. Aceasta trebuie ştampilată şi semnată de către Rector. Formularul se găseşte pe pagina de internet www.ceepus.info. 
· Letter of Intent  - este o scrisoare tipizată care asigură recunoaşterea studiilor efectuate în celelalte universităţi participante la reţea. Trebuie semnată de către persoana abilitată cu recunoaşterea studiilor, din cadrul facultăţii/ departamentului/ catedrei implicate (Decan). Formularul se găseşte pe pagina de internet www.ceepus.info. 
· Pachetul de informaţii privind sistemul de credite – trebuie să fie disponibil în limbile engleză, germană sau franceză. Există posibilitatea de a furniza acest document în format electronic, fie încărcându-l în formularul online al proiectului de reţea, fie furnizând un link către pagina de internet a facultăţii, unde poate fi vizualizat.
· Acorduri interuniversitare existente între universităţile participante sau proiecte de acorduri referitoare la implementarea sau dezvoltarea unor programe comune (Joint Degrees, Double Degrees), daca ele există. Acestea sunt documente opţionale şi pot fi încărcate în formularul electronic al proiectului de reţea, pentru a fi vizualizate în timpul selecţiei.
7.3  Crearea / coordonarea unei reţele

Pentru a crea şi coordona o reţea CEEPUS trebuie să urmaţi etapele menţionate în continuare, respectând termenele limită prevăzute în calendarul activităţilor CEEPUS:
· contactaţi partenerii de reţea şi stabiliţi detaliile proiectului
· obţineţi documentele necesare şi solicitaţi aceast lucru şi partenerilor de reţea
· înregistraţi-vă pe pagina de internet a Programului (www.ceepus.info), completaţi datele dvs. şi coordonatele instituţiei dvs., obţineţi un nume de utilizator şi o parolă. Dacă aveţi deja un cont CEEPUS II, nu trebuie să vă înregistraţi încă o dată!
· solicitaţi Oficiului Naţional CEEPUS accesul la operaţiunile legate de gestionarea reţelei (Register for Network) şi completaţi celelalte informaţii solicitate în această etapă

· după ce obţineţi validarea înregistrării de către Oficiului Naţional CEEPUS (primiţi un email de notificare), accesaţi din nou contul CEEPUS şi completaţi datele referitoare la Housing Contact (o persoană de contact, desemnată din cadrul instituţiei pentru a se ocupa de problemele administrative)

· citiţi cu atenţie toate informaţiile şi instrucţiunile disponibile în contul dvs.

· urmaţi mai departe instrucţiunile din documentul How to Create a New Network, disponibil online în contul dvs. CEEPUS sau furnizat de Oficiul Naţional CEEPUS
· înainte de a finaliza înregistrarea proiectului, verificaţi dacă pentru fiecare universitate participantă au fost completate toate datele solicitate, dacă au fost ataşate toate documentele necesare şi dacă sunt completate grilele de mobilităţi (Traffic Sheet)

7.4  Aderarea la o reţea coordonată de o altă universitate

Pentru a adera la o reţea CEEPUS coordonată de către o altă universitate trebuie să urmaţi etapele menţionate în continuare, respectând termenele limită prevăzute în calendarul activităţilor CEEPUS:

· contactaţi coordonatorul reţelei şi stabiliţi detaliile cooperării

· obţineţi documentele necesare
· înregistraţi-vă pe pagina de internet a Programului (www.ceepus.info), completaţi datele dvs. şi coordonatele instituţiei dvs., obţineţi un nume de utilizator şi o parolă. Dacă aveţi deja un cont CEEPUS II, nu trebuie să vă înregistraţi încă o dată!
· solicitaţi Oficiului Naţional CEEPUS accesul la operaţiunile legate de gestionarea reţelei (Register for Network) şi completaţi celelalte informaţii solicitate în această etapă

· după ce obţineţi validarea înregistrării de către Oficiului Naţional CEEPUS (primiţi un email de notificare), accesaţi din nou contul CEEPUS şi completaţi datele referitoare la Housing Contact (o persoană de contact, desemnată din cadrul instituţiei pentru a se ocupa de problemele administrative)

· citiţi cu atenţie toate informaţiile şi instrucţiunile disponibile în contul dvs.
· în această etapă, coordonatorul reţelei poate să adauge instituţia dvs. în lista universităţilor participante
· accesaţi din nou contul CEEPUS, selectaţi opţiunea Manage Your Network Applications, căutaţi instituţia dvs. în lista universităţilor participante (Open Application>Participating Units) şi furnizaţi celelalte informaţii solicitate în formularul electronic
· încărcaţi documentele obţinute la categoriile respective (Go To Upload Area>Upload)
· completaţi grila mobilităţilor (Traffic Sheet) prevăzute a se efectua între instituţia dvs. şi celelalte universităţi partenere (primiri şi plecări)
· trimiteţi documentele, în original, coordonatorului reţelei.
7.5  Procesul de selecţie a reţelelor
Fiecare proiect de reţea CEEPUS trece prin doua procese de selecţie, care au la bază sistemul de punctare CEEPUS (CEEPUS Scoring System), după cum urmează:

· selecţia la nivel naţional, realizată de către Consiliul Naţional CEEPUS (alcătuit din cadre didactice din învăţământul superior). În această etapă, membrii Consiliului Naţional evaluează  toate reţelele în care participă universităţi din România.
· selecţia la nivel internaţional, realizată de către Comisia Internaţională CEEPUS (alcătuită din preşedinţii Comisiilor Naţionale CEEPUS si din coordonatori naţionali ai programului). 

Sistemul de punctare CEEPUS este un set de criterii pentru evaluarea proiectelor de reţele, acelaşi  pentru toate ţările CEEPUS  şi aprobat în reuniunea Comitetului Mixt al Miniştrilor. Rezultatele selecţiei sunt centralizate de către Oficiul Central CEEPUS, care monitorizează întregul proces şi prezidează reuniunea Comisiei Internaţionale.
Criteriile de selecţie sunt următoarele: 

Puncte globale – sunt punctele calculate automat de către sistemul software:
· Programe comune (Joint Programs)

· Tipul mobilităţilor (studenţi şi / sau cadre didactice)

· Rapoartele de mobilitate (puncte calculate automat în funcţie de cotaţia pe care o reţea o primeşte în rapoartele transmise de către beneficiarii de burse)

· Factorul de ţară (pentru noile ţări participante, acest factor este maxim în primul an de activitate CEEPUS)

Puncte opţionale

Criterii pentru evaluarea naţională

Puncte referitoare la calitatea proiectului de reţea

· Valoarea naţională - se are în vedere importanţa pentru România a programului reţelei, importanţa lui pentru o anumită instituţie de învăţământ superior, aprecierea generala a Consiliului Naţional, asigurarea unui echilibru între diferitele domenii de activitate a reţelelor (deşi nu există liste clasice de domenii prioritare şi orice disciplina este binevenita) 
· Managementul programului - se are în vedere descrierea pe scurt a programului din formularul de candidatura 
· Valoarea profesională - se stabileşte prin analiza prezentării detaliate (long description) a proiectului şi se are în vedere contribuţia ştiinţifică, dezvoltarea unor noi metode de cercetare (nu este strict legată de valoarea educaţională) 
· Valoarea educaţională - rezultă din analiza prezentării detaliate (long description) a proiectului şi se are în vedere dobândirea de noi valenţe pedagogice si de instruire (nu neapărat în strânsă legătură cu valoarea ştiinţifică) 
· Şansele de implementare – se apreciază gradul în care reţeaua va funcţiona la nivel internaţional şi se are în vedere durata stagiilor efectuate de studenţi 
· Valoarea proiectului din punct de vedere internaţional - se apreciază valoarea reţelei pentru dezvoltarea Programului CEEPUS, urmărindu-se folosirea sistemului de credite, abordarea inter/multidisciplinară, dezvoltarea de programe şi materiale didactice comune
· Limba de instruire - se are în vedere politica reţelei privind limba de predare, măsura în care aceasta este conformă Acordului CEEPUS II care prevede oferirea unor cursuri în limbile engleză, franceză sau germană
Puncte referitoare la programele comune (Joint Programs) 

Reţelele care desfăşoară sau intenţionează să desfăşoare programe de studii integrate comune (Joint Programs) au prioritate. Programele comune nu trebuie neapărat sa fie stabilite între toate universităţile participante; este suficient ca, într-o prima faza, un "joint program” să fie stabilit între două din universităţile participante la reţea, iar celelalte instituţii sa desfăşoare activităţile CEEPUS obişnuite. Se au în vedere următoarele criterii

· Viziune
· Progres 

· Identificarea aspectelor problematice
· Implementare 
- Impactul mobilitatilor
- Atingerea obiectivelor concrete propuse
Evaluarea internaţională

· Top contender – fiecare ţară are dreptul de a acorda un număr de puncte unor reţele în care universităţile sale participă fie în calitate de coordonator, fie în calitate de partener, pentru a le permite urcarea în clasamentul final
8. MOBILITĂŢI
8.1 Cine poate beneficia de burse CEEPUS?

Schimburile universitare CEEPUS se derulează în cadrul reţelelor interuniversitare active în anul academic în curs. Astfel, toate bursele se acordă studenţilor şi cadrelor didactice din universităţile participante la o reţea CEEPUS şi care îşi desfăşoară activitatea în domeniul de studiu vizat de proiectul reţelei respective.
Pentru studenţii şi cadrele didactice din universităţi / facultăţi care nu sunt implicate în Program, singura posibilitate de a beneficia de o bursă CEEPUS este înscrierea în regim FREEMOVER
8.2 Mobititatea de tip FREEMOVER
Lunile de bursă care rămân neocupate în cadrul reţelelor CEEPUS pot fi redistribuite studenţilor şi cadrelor didactice din alte universităţi. Data limită până la care se pot face înscrieri în regim FREEMOVER este de 30 noiembrie a fiecărui an universitar.
Documentele necesare acestui tip de mobilitate sunt următoarele:

· scrisoare de acceptare (obţinută pe cont propriu) din partea universităţii la care doriţi să studiaţi, cu menţiunea scutirii de taxe şcolare. Statele participante la Program si reţelele active in anul universitar în curs pot fi găsite pe pagina de internet www.ceepus.info 
· scrisoare din partea universităţii dvs.  (include şi recomandarea candidatului) prin care aceasta se angajează sa recunoască creditele obţinute pe perioada bursei in străinătate
După obţinerea acestor documente, este necesară înregistrarea pe pagina de internet  a Programului. Se completează datele personale şi datele universităţii şi facultăţii de provenienţă, iar apoi se obţine un nume de utilizator şi o parolă. Cei care au  deja un cont CEEPUS II, nu trebuie să se înregistreze încă o dată!
Următorul pas este completarea formularului electronic de înscriere, selectând mai întâi opţiunea "Create a freemover mobility". Pentru a completa corect acest formular este necesară urmarea instrucţiunilor din fişierul „Create new mobility application”  disponibil online (FAQ>How to create a mobility application). De asemenea, documentele menţionate anterior trebuie scanate şi încărcate în formularul cererii electronice.
Decizia finală privind acordarea bursei este luată de Oficiul Naţional CEEPUS din ţara de destinaţie, în funcţie de numărul lunilor de bursă disponibile.
8.3 Categorii de mobilităţi CEEPUS


Începând cu anul universitar 2005-2006, există 3 categorii de mobilităţi de care pot beneficia participanţii la Programul CEEPUS:
· Studenţi (Students) - Durata minima a stagiilor pentru studenti este de 3 luni, iar cea maximă de 10 luni. Activitatea desfăşurată la universitatea gazdă trebuie sa se materializeze prin obţinerea de credite, care vor fi recunoscute de catre universitatea trimitatoare la întoarcere.
· Stagii de scurtă durată (Short Term Stays) – Stagiile de cercetare de 1 – 2 luni sunt destinate studenţilor masteranzi sau doctoranzi care lucrează la o teză sau disertaţie. Candidatul trebuie să completeze secţiunea “Motivation” din formularul electronic de înscriere, menţionând acest lucru. 
· Cadre didactice (Teachers) – Acordul CEEPUS II impune cadrelor didactice care beneficiază de burse în cadrul Programului o normă de predare, de minimum 6 ore pe săptămână. Candidatul trebuie să completeze secţiunea “Motivation” din formularul electronic de înscriere, menţionând activităţile de predare planificate (acestea trebuie să fie generatoare de credite). 
La completarea formularului de înscriere, candidaţii trebuie să selecteze una din aceste 3 categorii de mobilităţi, în funcţie de statutul academic şi de activităţile propuse.

8.4 Cum vă puteţi înscrie?

Toate operaţiunile legate de înscriere şi de acordarea burselor se derulează online, pe pagina de internet www.ceepus.info. 

· Asiguraţi-vă că universitatea şi facultatea dvs. participă în cadrul unei reţele CEEPUS în anul universitar în care se va desfăşura mobilitatea (a se vedea lista reţelelor pe pagina www.ceepus.info). 
· Contactaţi coordonatorul din cadrul universităţii/facultăţii dvs.
· Înregistraţi-vă pe pagina de internet a Programului (www.ceepus.info), completaţi datele dvs. şi obţineţi un nume de utilizator şi o parolă. Dacă aveţi deja un cont CEEPUS II, nu trebuie să vă înregistraţi încă o dată!
· Completaţi formularului electronic de înscriere, selectând mai întâi opţiunea "Create a network mobility". Pentru a completa corect acest formular este necesar să urmaţi instrucţiunile din fişierul „Create new mobility application”  disponibil online (FAQ>How to create a mobility application) şi care poate fi furnizat şi de către Oficiul Naţional CEEPUS.

După înregistrare, formularele de înscriere sunt procesate online de către profesorul coordonator din universitatea de origine, Oficiul Naţional CEEPUS, profesorul coordonator din universitatea gazdă, iar în final bursa este acordată de către Oficiul Naţional CEEPUS din ţara gazdă. În fiecare din aceste etape, candidatul poate vizualiza stadiul în care se află formularul său de înscriere. 
În momentul acordării bursei, se primeşte o notificare prin email. De asemenea, Oficiul Naţional CEEPUS care acordă bursa transmite candidaţilor admişi un pachet de documente, după cum urmează:

· Scrisoarea de acordare a bursei (Letter of Award) – documentul oficial prin care candidatul este notificat cu privire la perioada bursei 
· Un document informativ cu privire la persoana de contact de la universitatea gazdă şi la condiţiile financiare

9. CALENDARUL CEEPUS

Anul universitar CEEPUS începe la 1 septembrie şi se sfârşeşte la 31 august al anului calendaristic următor.
15 ianuarie

*Universităţile construiesc reţele pe care le înregistrează electronic (pe pagina de internet a Programului www.ceepus.info ) până la data de  15 ianuarie. 

15 februarie

*Coordonatorii de reţele trebuie să se asigure că până la 15 februarie,  documentele oficiale primite de la toate instituţiile partenere sunt scanate şi încărcate în formularul electronic al proiectului de reţea.
Ferbruarie/martie
*În cursul lunii martie are loc reuniunea Comitetului Mixt al Miniştrilor din ţările CEEPUS, care adoptă noi prevederi privind desfăşurarea programului, propuse anterior, cu ocazia lucrărilor Comisiei de Evaluare. Cu această ocazie fiecare ministru anunţă cota de luni-bursă de participare la program, în anul universitar următor (numărul de luni-bursă oferite cetăţenilor străini care vor fi primiţi la stagii).

*În cursul lunii martie este consultat Consiliul Naţional CEEPUS în vederea selecţiei la nivel naţional a proiectelor de reţele. Selecţia se realizează prin acordarea de punctaje, conform unei proceduri şi unor criterii unice pentru toate ţările CEEPUS. Rezultatele sunt centralizate de către Oficiul Central CEEPUS.

*La sfârşitul lunii martie se întruneşte Comisia internaţională CEEPUS în vederea realizării selecţiei la nivel internaţional a proiectelor de reţele. În final, odată stabilite reţelele câştigătoare, se alocă de către reprezentanţii fiecărei ţări cotele de  luni bursă pentru fiecare reţea .

15 iunie

*15 iunie este termenul limită de înscriere pentru bursele acordate în semestrul I al anului universitar următor. Înscrierea candidaţilor de face electronic, pe pagina de internet a Programului. 
31 octombrie
*31 octombrie este termenul limită de înscriere pentru bursele acordate în semestrul II al anului universitar următor. Înscrierea candidaţilor de face electronic, pe pagina de internet a Programului. 

30 octombrie

*coordonatorii reţelelor din anul universitar anterior completează electronic raportul privind activitatea reţelei (Network Report) până la data de 30 octombrie
30 noiembrie
*30 noiembrie este termenul limită de depunere a candidaturilor pentru categoria de bursieri în regim Freemover. Înscrierea candidaţilor de face electronic, pe pagina de internet a Programului. 
noiembrie/ decembrie
*Se întruneşte Comisia de Evaluare CEEPUS care analizează rezultatele derulării programului în anul academic anterior, pune în discuţie dificultăţile întâmpinate, propune modificări ale regulamentului, dacă se dovedeşte a fi necesar, iar concluziile acestor dezbateri sunt  aprobate de către miniştrii educaţiei, cu ocazia  reuniunii Comitetului mixt al miniştrilor.
15 decembrie

*Până la 15 decembrie profesorii coordonatori din universităţile participante în reţele CEEPUS anunţă Oficiul Naţional dacă se va utiliza în întregime cota de luni-bursă alocată.










� Acordate în limita posibilităților de către fiecare parte participantă

